Malema, nog 'n EFF-LP oor Senekal-twiets verkla | Maroela Media
Die DA gaan Julius Malema, leier van die EFF, en EFF-LP Nazier Paulsen by die parlementêre etiekkomitee verkla oor onlangse plasings op sosiale media rakende die gebeure wat Dinsdag buite die Senekal-landdroshof in die Vrystaat ontvou het.
Die DA sê dié plasings hits geweld aan.
"Die DA veroordeel hierdie twiets vir wat dit is – 'n blatante poging deur die EFF-leierskap om in hierdie tyd geweld nog verder aan te hits. Hierdie soort gedrag is betreurenswaardig veral deur parlementslede wat die verantwoordelikheid het om die oppergesag van die reg en die beginsels wat ons Grondwet ten grondslag lê, te handhaaf," sê Natasha Mazzone, DA-hoofsweep.
Volgens Mazzone doen die opposisieparty 'n beroep op vredeliewende Suid-Afrikaners om nie na diegene te luister wat op haat en verdeeldheid gedy nie.
"Enigiemand wat geweld aanhits en die vernietiging van eiendom aanmoedig, moet aangekeer en veroordeel word.
"Die DA doen 'n beroep op die etiekkomitee om Malema en Paulsen se twiets en gedrag te ondersoek. Sulke gedrag is hoogs onverantwoordelik vir 'n party wat duisende volgelinge op sosiale media het."
Maroela Media het vroeër berig gemoedere het Dinsdag hoog geloop by die hof in Senekal toe duisende mense na die landdroshof opgeruk het waar Brendin Horner (21) se vermeende moordenaars, Sekwetje Mahlamba en Sekola Matlaletsa, verskyn het.
Horner se liggaam is verlede Donderdag op 'n plaas in die Paul Roux-omgewing gevind. Hy is wreed vermoor. Mahlamba en Matlaletsa is kort daarna in hegtenis geneem en het Dinsdag vlugtig op aanklag van moord verskyn.
Ná afloop van die hofverrigtinge, waartydens lede van die publiek nie die beskuldigdes kon sien nie, het 'n groep mense die hof binnegegaan en is 'n polisievoertuig buite die hof omgekeer waarna dit aan die brand geraak het.
Malema het intussen 'n beroep op die EFF se sogenaamde grondmagte asook "vredeliewende Suid-Afrikaners" gedoen om volgende week na die hof op te ruk om die "demokrasie en eiendom te beskerm".
Malema jy sal nie daar wees vir die volgende hof verskeining sal jy?Dit is soos 'n hond wat blaf niemand is bang vir hom.
Ja EFF dis lekker om kinders en ou mense aan te val, en te vermoor… oppas dat die wiel nie draai nie… julle kaders is mos so erg oor julle ma's… Kom ontmoet ons volgende keer persoonlik op Senekal..ek trippel dare jou…
Hulle sal seker nie gearissteer word nie.Dan wonder ouens soos dr Burger hoekom frustrasies oorkook.Wens ou Malema is ook daar maar hy sal te bang wees.